Ebisaa na Abrɔme

Ebisaa ne dzin kor so a Fantsefo dze frɛ no nye Egya rokɔ.Ɔyɛ agor a nkan no, nna mbofra na wodzi no anago. Ebisaa yɛ asɛmbisa na nyiano. Nsɛmbisa no yɛ suahu a mpanyin nya no wɔ abɔdze nye ɔdomankoma ho. Ɔboa ma hɔn a wodzi dɛm agor no hɔn adwen mu dɔ. Ɔyɛ ano na ano agodzi

Kwan a wɔfa do dzi agor yi nye dɛ abofra kor bisa asɛm bi ma nkaa no yi ano. Sɛ woyi ano wie a, nna fofor so ebisa nedze. Ɔyɛ a, abofra a obotum eyi asɛmbisa no ano no, ɔno na wɔma no kwan ma obisa asɛmbisa fofor no.

Sɛ wɔrebɛhyɛ ebisaa no ase a, ɔkor ka dɛ, "Egya rokɔ no ogyaa me adze bi," nna ɔdze ebisaa no asɔw do dɛ ebia, "dɛm adze no wonndzi naaso sɛ ɔka wo nsa ho ara a, nna eretafer, ebɛnadze a?" Nyia ɔpɛ dɛ oyi ano no bɔ adze no ne dzin. Sɛ oennhu a, ɔdze dɔ nyimpa fofor so do kesi dɛ obi botum abɔ adzekor no ne dzin. "Ɔyɛ ogya." Ogya nnyɛ adze a wodzi naaso sɛ ogya hye ɔdasanyi ne nsa a, dza odzi kan yɛ nye dɛ ɔdze ne nsa to n'anomu.

Nyia oribisa ebisaa no hwɛ adzekor a oribisa no no suban na ne ndzeyɛɛ na ɔdze to gua ma etsiefo no hwɛ ho ma no mbuae. Sɛ etsiefo no mu biara enntum amma mbuae papa a, asɛmbisafo noara dze nyiano no to gua na ɔkyerɛ ase.

 Ebisaa Ahorow 
Ebisaa gu mu ahorow anan. Hɔn nye;

 Ebisaa a ɔyɛ asɛmbisa turodoo
 Ebisaa a n'ahyɛse yɛ asɛnka na n'ewiei yɛ asɛmbisa
 Ebisaa a ɔtse dɛ asɛm bi a osii na n'ewiei yɛ asɛmbisa
 Ebisaa a ɔdze nyimpa anaa ndzɛmba ebien toto ho, na afei obisa ho nsɛm

 Ebisaa ho mfatoho bi 

 Nkyia ne mfaso nye dɛn?      W'apɔw mu ɛ?
 Adze bi wɔ hɔ, ɔyɛ abofra a ofura tam. Ɔyɛ panyin a nna ɔapa ne tam no egu. Ebɛnadze a?     Nkampor a.
 Nkorɔfo baasa bi tuu kwan. Wɔkɔtoo esutsen bi, na wɔfaa mu twae kɔr nsuegya. Ber a wokodur nsuegya hɔ no, nna hɔn mu beenu pɛr na hɔn nan ho afɔw. Ɔkor na ɔaka no dze ne nan ho ammfɔw. Nyimpa no mu woana na ɔno ne nan ho ammfɔw no?   Nyimpa baasa no nye woananom?-Nyimpa ne nan ho ammfɔw no nye abɔdomaba a ɔda ne na ne yefun mu. Nyimpa baasa no nye ɔpemfo a ne ba hyɛ n'ekyir(Iyi na wɔfrɛ no nyansapɔw no
 Nyimpa na sika, woana nye panyin?-Sika a. Osiandɛ Nyankopɔn dzii kan bɔɔ asaase a sika wɛ mu ansaana ɔrobɔ nyimpa

 Abrɔme 
Abrɔme no nua nye ebisaa. Iyi so yɛ ano na ano agodzi a ɔyɛ nsɛmbisa na nyiano. Abrɔme yɛ asɛmbisa woebir enyi anaa woefura no tam, ntsi ne ntseasee nnda edzi pefee gyedɛ edwen ho yie ansaana etum enya mbuae pa ama asɛmbisa no. Mpɛn pii no, nsɛmbisa no mmfa nyiano a wɔrohwehwɛ no ho koraa. Adze kor a ɔyɛ dansewa wɔ Abrɔme ho nye kasa no ne ngyegyee anaa no nkɔdo. Asɛmbisa no ne ngyegyee anaa ne nkae no wɔ dɛ ɔnye ne nyiano no na ne nkae anaa ne gyegyee kɔ do.

Abrɔme taa yɛ ahorbahyehyɛ, ntsi ohia dɛ edzifo no nyinara benya abotar ber a woridzi dɛm agor yi. Mpɛn pii no, kasa a wɔdze dzi agor yi nnyɛ kasa pa. Ehuhusɛm tu forafora mu. Sɛ Abotarsie ammba mu a, obodu beebi no, nna agor no reyɛ adan enyiber.

 Abrɔme ho nhwɛdo 

 Bɔr me, ankyɛ prukusuww nkyɛ.-Wo ho bɔn na ma wɔnka
 Megye wo, keteke wusiw.-Wose dɛ ɔkwaku ne bin.
 Bɔr me, atow boba atra me dan.-Esi pe ewia me bin.
 Ɔsor nworaba.-Wo nyepi dɛ amonadze.